Balfour-plaasmoord: Twee steeds nie gevonnisAmos Mthembu (links) en Prince Mngomezulu in die hooggeregshof in Delmas (26 Junie 2018). Foto: Maroela Media Die vonnisverrigtinge teen die twee mans wat aangekla is in verband met die plaasaanval in Februarie verlede jaar waartydens ŉ bejaarde egpaar, hul seun en skoondogter doodgeskiet is, is Woensdag weereens in die hooggeregshof in Delmas uitgestel. Amos Mthembu (29) en Prince Mngomezulu (27) was vandag weer in die beskuldigdebank waar hulle na verwagting uiteindelik hul lot sou hoor nadat hulle in Junie op verskillende aanklagte skuldig bevind is. eNuus berig die saak is egter weereens uitgestel omdat daar probleme met die voorvonnisverslae was. Die twee sal Maandag weer in die hof verskyn, maar of hulle dán gevonnis sal word, sal afhang of die probleme met die verslae uitgestryk is. Maroela Media het vroeër berig Gert Smuts (78), sy vrou, Paulina (71), hul seun, Louis (47), en skoondogter, Belinda (42), se liggame is in Februarie verlede jaar op die plaas Modderbult aangetref. Mthembu is skuldig bevind aan vier aanklagte van moord nadat hy in ŉ pleitverduideliking erken het dat hy die vier slagoffers doodgeskiet het. Hy is ook skuldig bevind aan verkragting, roof met verswarende omstandighede, die onwettige besit van ŉ vuurwapen en die onwettige besit van ammunisie. Mngomezulu is skuldig bevind op aanklag van die besit van gesteelde goedere. Lees alle vorige berigte oor die Balfour-plaasmoord op Maroela Media.